Összefoglaló

Mobilitási Ablak tematikus nap

*2020. január 29.*

Az Oktatási és Képzési Tanács tematikus napjának célja a mobilitási ablak mint intézmény alaposabb megismerése és jelenlegi egyetemi helyzetének feltérképezése mellett annak vizsgálata volt, hogyan lehetséges azt beépíteni a jövőben elkészülő tantervekbe, illetve lehető legszélesebb körben integrálni a már létező tematikákba.

A Tanács tagjai 4 rövid előadást hallgattak meg – lásd a mellékelt ppt-ket –, ezt követően workshop keretein belül, fórum jelleggel bemutatták a mobilitási ablakkal kapcsolatos jelenlegi kari gyakorlatokat, illetve a lehetséges jövőbeni beépítési lehetőségeket. A tematikus nap során a Tanács munkáját, a levont következtetéseket, ötleteket, problématérképet, valamint a már meglévő jó gyakorlatokat az alábbi összefoglalóban rendszereztük.

A MOBILITÁSI ABLAK FOGALMA

A mobilitási ablak alapvetően a tantervbe épített olyan, jellemzően féléves szakasz, melyet a hallgató a hazai mintatantervéből „kilépve” – vagy éppen annak megfelelően – külföldön tölt, visszatérve pedig olyan helyzetbe lép vissza, mintha itthon folytatta volna a tanulmányait.

Az Európai Unió 2009-ben megfogalmazott elvárásai szerint intézményi szinten 20% fölé szükséges növelni a felsőoktatásban tanuló, mobilitásban részt vevő hallgatók arányát. Magyarország EU felé tett vállalásainak megfelelően a 87/2015. (IV. 9.) Korm. rendelet szabályozása alapján 2020 szeptemberétől felmenő rendszerben az új tantervekbe kötelező beépíteni mobilitási ablakot, de javasolt volna a már létező tantervekbe is implementálni.

A változtatás legfontosabb célja egy olyan ösztönző megteremtése, minek következtében a hallgatók úgy tölthetnek el legalább egy szemesztert külföldi intézményekben, hogy közben nem fenyegeti őket a mobilitással kapcsolatban fennálló, vélt vagy valós „veszélyek” egyike sem.

Ilyen visszatartó, demotiváló faktorok az ELTE-n is azonosíthatók:

1. A mintatantervben való lemaradás, mely az erős előfeltételek számossága, stb. miatt sokszor behozhatatlan hátrányba, ezzel „csúszásba” taszítja a hallgatót. Ez a helyzet kiválthatja az államilag támogatott félévek elhasználását, vagy az önköltség-többlet megteremtésének szükségességét is.
2. A külföldön szerzett ismeretanyag, tudás, kompetencia hazai elfogadásának hiánya, a kreditmobilitás sokszor túlzóan szigorú, esetenként következetlen megvalósítása, a kint teljesített kreditek „elértéktelenedése” a befogadás során: a külföldön kötelező, szakmai törzsanyagot lefedő tárgyat itthon sokszor csak szabadon választhatónak fogadják el.
3. Kettős terhelés veszélye. Az Erasmuson vagy egyéb mobilitásban részt vevő ELTE hallgatók mobilitásuk félévében kimutathatóan kreditjeik 2/3 részét itthon szerzik.
4. Egzisztenciális, személyes jellegű visszatartó erők, pl.: anyagi forrás hiánya, a külföldi élettől, idegen nyelven, környezetben való tanulástól való félelem.

A jelenlegi keretek közötti lehetséges válaszok a visszatartó tényezők kiiktatására:

1. A kreditmobilitás megkönnyítése, a tárgymegfeleltetési folyamat tervezhetővé és átláthatóvá tétele. Ennek előfeltétele az egyetem oldaláról a kreditbefogadási folyamat egyszerűsítése, mind központi, mind kari/tanszéki szinten. A hallgatók mobilitással kapcsolatos döntése szempontjából kulcsfontosságú tényező a kiszámíthatóság, annak ismerete, hogy külföldön megszerzett kreditjeikből mennyit tudnak hazahozni, és azokat milyen típusú – mintatantervi vagy csak szabadon választható – tárgyakként tudják elfogadtatni. A tervezhetőséget nagyban megkönnyíti pl.: a Pécsi Tudományegyetemen kifejlesztett tárgyekvivalencia-ellenőrző rendszer – lásd csatolt ppt -, illetve az ÁJK-n is jól bevált gyakorlat a már egyszer elismert tárgypárok rögzítése és lekérdezhetősége a Neptunban.
2. A hallgatók oldalán tapasztalható információ-deficit szintén újra és újra felmerülő probléma. A pontatlan, téves, sokszor a folyosókon szájhagyomány útján terjedő hírek alkalmasak lehetnek a mobilitással kapcsolatos hamis, torz kép kialakítására a hallgatókban, akik így mérsékelt érdeklődést tanúsítanak a részvétellel kapcsolatban. Ennek egyik forrása a negatív tapasztalat, amelynek pizitívvá fordításán túl a nemzetközi irodák munkatársai, illetve a HÖK által szervezett tájékoztatók sokat javíthatnak a hallgatók tájékozottságán. Megjegyzendő, hogy ez a segítség nem helyettesíti a hallgatói tudatosságot és utánajárást.
3. A kettős terhelés általános tilalma ellenére még mindig csak igen kevés szakon megvalósítható, hogy ne kelljen a mobilitási időszaka alatt illetve külföldről visszatérve itthon is – sokszor jelentős mennyiségű – kreditet megszerezni. Természetesen léteznek olyan tárgyak, amik külföldi elsajátítása kizárt, ám az esetek túlnyomó többségben a mobilitás során megszerzett ismeret, kompetencia minősége eléri a hazai színvonalat és beilleszthető a tantervben elvártak közé. Így okkal várható, hogy a visszatérő hallgató tudása legalább olyan szintű, mint az adott félévet itthon végző társaié.

Egyértelmű, hogy a fent említett problémákat nem tüneti kezeléssel szükséges orvosolni, hanem átfogó, egyetemi szinten egységes szemléletű, de a kari/szakos sajátosságokhoz igazodó megoldással lehet rendezni. A mobilitási ablak bevezetése a felsorolt nehézségek összességére hatékony választ nyújthat.

A mobilitási ablak lényege, hogy az intézmény által megtervezett időszakban, garanciákkal övezett külföldi tanulmányokat tesz lehetővé úgy, hogy a fenti hallgatói aggályok ezáltal kiiktatható, így a hallgató a mobilitásra nem kockázatos, extra energiabefektetésként, hanem tanulmányai természetes részeként tekint. A garanciák közül a legfontosabbak:

1. Külföldön megszerzett kreditek teljes értéken való befogadására törekvés a mintatantervi tárgyakra (a szabadon választható keret helyett).
2. Kettős terhelés alóli mentesítés.
3. A hallgatók teljeskörű tájékoztatása már az első évfolyamon (rekrutációs célok érdekében akár már a felvételi időszakban), annak érdekében, hogy a mobilitás számukra is előre tervezhető, kiszámítható legyen, ne „meglepetéséként” érje őket.
4. Alternatív/párhuzamos mintatantervek megtervezése, melyek közül a hallgató ki tudja választani a számára legmegfelelőbb mobilitási ablakkal rendelkezőt.
5. +1: Az adminisztráció és a lebonyolítás minél egységesebb, az elérhető legmagasabb szinten digitalizált folyamatokba integrálása.

Hogyan lehet beépíteni az ablakot A MINTATANTERVBE?

A mobilitási ablak tantervi integrációjára a nemzetközi gyakorlatban számos lehetséges, bevált mód ismert, ezeket összefoglalva tartalmazza Sommsich Réka dékánhelyettes asszony prezentációja, mely megtalálható a mellékletek közt.

Az ablak beépítésének legáltalánosabb formái:

1. Olyan képzéseknél, ahol több szak is közös képzési szakasszal kezdődik, vagy egy szaknak több szakiránya is van:
	1. Amennyiben a szak/szakirányspecifikus ismeretek átadása itthon biztosítható a legjobban: a mobilitási ablakot a közös képzési szakasz egy félévében érdemes beépíteni
	2. Ha szak/szakirányspecifikus ismeretek oktatása külföldön is legalább hazai színvonalon biztosított, úgy az ablakot ezeken a szemesztereken érdemes megnyitni.

Jelenlegi gyakorlat az ELTE-n

Egyetemünkön jelenleg sem ismeretlen a mobilitási ablak, több karon jelentős törekvéseket tettek a hallgatók külföldi tanulmányainak előmozdítása, megkönnyítése érdekében. A projektnap során fény derült arra is, hogy azokon a karokon is elképzelhető az ablak beépítésére, ahol ezzel eddig nem számoltak. Az alábbiakban néhány jó gyakorlatot emelnénk ki:

1. Az Informatikai Kar gyakorlatát foglalja össze Krebsz Anna Dékánhelyettes Asszony prezentációja, mely szintén a mellékletek közt található.
2. Az ÁJK a korábbi hallgatói mobilitások kreditelismerési adatait rögzítette a Neptunban, melyet később egy folyamatosan bővülő ekvivalenciatáblázatban foglaltak össze a hallgatók számára. Ez jelentősen megkönnyíti a külföldi tanulmányok tervezését, hiszen a hallgatók megbizonyosodhatnak arról, hogy kint megszerzett kreditjeik közül melyiket hogyan fogadják el.
3. Szintén a jogi karon jelenleg is számos pontos segítik az Erasmuson résztvevő hallgatók mintatanterv szerinti teljesítését. Az ilyen jellegű intézkedések aszerint csoportosíthatók, milyen külföldön teljesített tárgy teljesítésével állnak kapcsolatban:
	1. A **szabadon választható** tárgyakat mindig befogadja a kar.
	2. A **kötelezően választható** tárgyak esetében a maximális rugalmasságra törekedik a kar, tárgycímek alapján, akár a tematika vizsgálata nélkül is elismerik a tárgyakat.
	3. A kötelező tárgyak esetében
		1. az Erasmus ügyrend tartalmazza a az automatikusan elismerhető tárgyakat, ezek elsősorban EU-s és nem tételes jogi ismereteket adnak
		2. a nem elismerhető, magyar jogi tárgyak esetén a hallgatókat automatikusan felmentik az óralátogatás alól, számukra a vizsgajegy lesz a gyakorlati jegy is, illetve a teljesítésre szeptemberben és márciusban Erasmus vizsgaidőszak áll rendelkezésre
4. A BDPK-n jövőre induló turizmus-vendéglátás duális képzés esetében a jogszabályoknak megfelelően már beépítették a mobilitási ablakot a 8 szemeszterben. Azért ekkorra esett a választás, mivel az 5-6. félévben szakirányú képzési szakasz van, melyet a hallgatók máshol nem tudnak teljesíteni. Mivel az ide járó hallgatók végig 2 nyelvet tanulnak, kifejezetteb javasolt számukra a mobilitásban való részvétel.

A nap végén a tagok összefoglalták a mobilitási ablak bevezetésével kapcsolatos mérföldköveket:

1. Tudatos oktatásszervezői tervezésre és a hallgatók informálásra van szükség, főként azoknál a szakoknál, ahol nem lehetséges bárhova beépíteni az ablakot. Különösen fontos a kidolgozott segédanyagok szerepe.
2. Nem szabad attól félni, hogy több ablakot nyissunk egy mintatanterven belül.
3. Amennyiben ezt az adott tanterv lehetővé teszi, az sem kötelező, hogy az ablak helye fix, előre meghatározott legyen. A hallgatónak megadható az a szabadság, hogy kiválassza a számára legideálisabb időszakot a mobilitásra.
4. A fentiekkel együtt nem szükséges tartózkodni attól sem, hogy az intézmény irányítsa a hallgatók magatartását annak tekintetében, mikor menjenek külföldre, és mikor maradjanak itthon.
5. A hozzáférhető, jól követhető ekvivalencia rendszer orientáló tényező lehet minden hallgató számára azzal kapcsolatban, mit mikor tanuljon külföldön.